b'\n_START_ARTICLE_\nPamamaslang ng mga Vizconde\n_START_PARAGRAPH_\nNaganap ang pamamaslang ng mga Vizconde (Mamamayan ng Pilipinas laban kay Hubert Webb, et al., G.R. No. 176864) noong 30 Hunyo 1991 sa kanilang tirahan sa BF Homes, Lungsod ng Para\xc3\xb1aque, Kalakhang Maynila, Pilipinas, kung saan namatay sina Estrellita, Carmela at Jennifer Vizconde. Nakatanggap si Estrellita (edad ay 47) ng labingtatlong (13) saksak; Si Carmela (edad ay 18), labingpitong saksak at ginahasa muna bago pinatay; at si Jennifer (edad ay 7), ay may labingsiyam na saksak. Si Lauro Vizconde, asawa ni Estrellita at ama nina Carmela at Jennifer, ay nasa Estados Unidos noon para sa kanyang trabaho habang naganap ang pamamaslang._NEWLINE_Sa mahabang panahon, hinihinalang si Hubert Webb, anak ni dating Senador Freddie Webb, ang pangunahing suspek sa pamamaslang, na kasama pa ang ilang mga taong bahagi ng mga makaimpluwensiyang pamilya. Noong 15 Nobyembre 1999, hinatol ng Hukuman ng Paghahabol (Court of Appeals) ang habambuhay na pagkakabilanggo sa mga pangunahing suspek. Gayunpaman, ipinawalang-bisa ito ng Kataas-taasang Hukuman noong 14 Disyembre 2010 nang ipinawalang-sala nito ang pito sa siyam na suspek sa kaso, kasama na si Webb.'